Gamli vitinn á Suðurflös orðinn augnayndi Framkvæmdum utanhúss er nú lokið við endurbætur á gamla vitanum á Suðurflös á Akranesi . Nýlega voru fjarlægðir verkpallar sem stóðu við vitann í sumar meðan framkvæmdir stóðu yfir og nú blasir vitinn við og er mikið augnayndi . Það er Trésmiðjan Akur sem hefur haft umsjón með endurbótunum . Lagfæringar innanhúss í vitanum eru eftir og verða þær gerðar fyrir veturinn . Viðgerðir við vitann hófust í lok síðasta árs , en þá var steyptur nýr kragi meðfram undirstöðum . Snemma í vor var haldið áfram endurbótum utanhúss . Þá voru framkvæmdar múrviðgerðir á veggjum og viðgerð á ljósahúsi og handriði . Ástand vitans , einkum múrklæðingar utanhúss , var verra en áætlað var þegar ráðist var í verkið . Því gerðu áætlanir nú í sumar þegar verkið var komið vel af stað ráð fyrir viðbótarkostnaði að upphæð krónur 2.350.000 , en upphafleg áætlun um endurbætur á vitanum voru um tíu milljónir króna . Gamli vitinn er einn af elstu steinsteyptu vitum landsins , byggður 1918 . Fyrir um aldarfjórðungi voru síðast gerðar endurbætur á honum og beittu kiwanismenn á Akranesi sér fyrir þeim framkvæmdum og vörðu til þess fjármunum , nú eru þær fjármagnaðar úr bæjarsjóði að mestu .